અર્થશાસ્ત્રની દષ્ટિએ પણ રજાઓ એક નવો જ બોધપાઠ શીખવી જાય છે. સખત પરિશ્રમ કરનારનું ધન અને રજા-બંનેનું ‘બેલેન્સ’ વધતું જાય છે. અતિશયતાથી સંચિત થયેલું ધન જેમ કોઈક વાર ચોરાઈ જાય છે એ જ રીતે ખૂબ ખૂબ ચઢાવેલી રજાઓ પણ અમુક સમયે ‘ખાલસા’ થઈ જાય છે. માટે જ ડાહ્યા કારકૂનો ચઢેલી રજાઓ વહેલાંમાં વહેલી તકે ભોગવી લે છે. ધનની આવક ‘ચેક’ કરવા માટે સરકારે જેમ ઈન્કમટેક્સ ઈન્સ્પેક્ટરો રાખ્યા છે એ જ રીતે દુકાનદાર અઠવાડિયામાં તેણે નક્કી કરેલ એક દિવસે રજા રાખે છે કે નહિ એ ‘ચેક’ કરવા સરકારે શોપ ઈન્સ્પેક્ટરો રાખ્યા છે. આમ છતાંય કેટલાક ‘રજાદ્રોહી’ દુકાનદારો પોતે નક્કી કરેલી રજાને દિવસે પણ પાછલે બારણે ધંધો ચલાવતા ક્યાં નથી નજરે પડતા ?